Staffordshire
Staffordshire, skraćeno Staffs (čita se Stafordšir) je historijski, ceremonijalni i 
nemetropolitanski county u sredini Engleske.

Geografija 
Staffordshire leži u regiji Zapadni Midlands, ima površinu od 2713 km², na kojoj živi 1,097.497 stanovnika. Staffordshire sa sjeverozapada graniči sa countyem Cheshire, a sa istoka sa countijima Derbyshire i Leicestershire, sa jugozapada sa Countyem Warwickshire, sa juga sa Countyem West Midlands i Countyem Worcestershire i sa zapada sa Countyem Shropshire. Tradicionalni administrativni centar je grad Stafford.

Staffordshire je administrativno podjeljen na devet distrikta: Tamworth, Lichfield, Cannock Chase, South Staffordshire, Stafford, Newcastle-under-Lyme, Staffordshire Moorlands, East Staffordshire i Stoke-on-Trent.

Staffordshire leži u gornjem toku rijeke Trent, treće najduže engleske rijeke koja izvire kod Biddulph Moora, nedaleko odgranice sa Cheshirom, a zatim teče na jugoistok preko Staffordshira dok ne skrene na sjeveroistok gdje u dužini od nekoliko kilometara formira granicu sa Derbyshirom.
 
Počevši od sjevera prema jugu Staffordshire se može podijeliti na pet fizičkih regija. Sjeverni močvarni dio, građen od pješčenjaka i vapnenca, formira južni kraj masiva Pennines, kralježnice sjeverne Engleske. Odmah južno od njega leže polja ugljena (Staffordshire coalfields ili Potteries), građena od pješčenjaka, gline i škriljca, mjestimice prošarana  ugljenom. Centralni poljoprivredni pojas, uključujući i grad Stafforda, građen je od pješčenjaka i lapora. Jugoistočno od pojasa leži vriština Cannock Chase. Taj kraj nekoć poznat kao kraljevska šuma, uzdiže se do visine od 180 do 200 metara. Jedan krak Staffordshira proteže se južno od Cannock Chasa sve do Countya West Midlands na zapadu, sve do izvora rijeke Stour, pritoke rijeke Severn. Taj kraj je kombinacija plodnih oranica i prigradskih naselja.

Historija 
Staffordshire je bio naseljen još od neolita i brončanog doba, naročito na sjeveroistoku, u kom ima dosta neolitskih tumulusa. Iz željeznog doba ima dosta gradina, kao što je Castle Ring kod Cannock Chasa i Bury Ring pored Stafforda. Rimljani su izgradili puteve kroz šume koje su tad prekrivale taj kraj, uključujući Watling Street i Icknield Street, koji su se ukrštali pored Lichfielda. Rimska naselja nikla su pored tih puteva, kao što je Letocetum (pored Walla) i Pennocrucium (pored Penkridga).

Između 7.a i 9. vijeka taj kraj bio je centar anglosaksonskog Kraljevstva Mercija, sa Tamworthom kao političkim i Lichfieldom kao vjerskim centrom. Krajem 9. vijeka Vikinzi iz Danske opustošili su taj kraj, a tokom 10. i veći dio 11. vijeka  Staffordshire je bio poprište brojnih bitaka, uključujući i bune protiv Williama I. Osvajača. Tako da je imovinski popis Domesday Book iz 1086. zabilježio taj kraj kao pust i siromašan. Za vrijeme reformacije Staffordshire je bio bastion simpatizera katoličanstva.

Kasnija historija Staffordshira vezana je uglavnom uz rast njegove industrije. Ugljen i željezna ruda iskapa se u gornjem toku rijeke Trent, kod Cannock Chasa još od početka 13. vijeka, ali su to bile beznačajne količine sve do kraja 18. vijeka  Keramička industrija koja ima dugu tradiciju u sjevernom Staffordshiru, postala je poznata tokom 18. vijeka, zahvaljujući naporima Josiaha Wedgwooda. Slično se dogodilo u 19. vijeku i s pivarstvom iz Burton upon Trenta. Rast mreže kanala i željezničkih pruga pospješio je razvoj industrije. Do sredine 19. vijeka kraj - Black Country pored Birminghama u današnjem metropolitanskom countiju West Midlands, postao je glavna industrijska zona, s brojnim rudnicima ugljena i čeličanama, ali se krajem 20. vijeka rudarstvo urušilo.

Ipak je i danas veći dio Staffordshira ruralan kraj u kom se stanovnici bave poljoprivredom, naročito je važna proizvodnja mlijeka. Ratarstvo je uglavnom ograničeno na uzgoj krmiva, osim na krajnjem jugu oko Tamwortha i Lichfielda, gdje je prevladava povrtlarstvo. Komisija za šumarstvo zasadila je četinare po velikim područjima Cannock Chasa, Penninesa i Peak Districta, pa su te šume postale zone rekreacije za ljude iz gradova Zapadnog Midlandsa. 

Najsnažniji  industrijski centar i najveći grad Staffordshira je Stoke-on-Trent poznat po metalurgiji, ali i po keramici i staklu. Većina gradova Staffordshira ima nešto industrije, Stafford proizvodi građevinske konstrukcije i obuću, Leek svilu i celulozu, a Burton upon Trent pivo.

Izvori

Vanjske veze 

 Staffordshire County Council 

 
Grofovije u Engleskoj
Zapadni Midlands (regija)